2023.5.11.
HU
Az Európai Unió Hivatalos Lapja
C 167/101 2022. november 24., csütörtök
M. mivel a katari büntető törvénykönyv 285. cikke hét évig terjedő börtönbüntetéssel bünteti a házasságon kívüli szexuális kapcsolatot, beleértve az azonos neműek közötti kapcsolatokat is; mivel az LMBTQ+-személyek önkényes letartóztatása állítólag a közösség védelméről szóló 2002. évi 17. sz. törvényen alapul, amely a Human Rights Watch szerint legfeljebb hat hónapig lehetővé teszi a vádemelés vagy tárgyalás nélküli ideiglenes fogva tartást, ha „megalapozott ok van azt feltételezni, hogy az alperes bűncselekményt követett el”, beleértve „a közerkölcs megsértését” is, és ez gyakran az LMBTQ+-személyek elleni visszaélésekhez vezet; mivel a katari FIFA-világbajnokság egyik nagykövete homofób nyilatkozatot tett közzé; mivel hét labdarúgó-szövetség – köztük több európai labdarúgó-szövetség is – úgy döntött, hogy játékosaik szivárványszínű „OneLove” karszalagot viselhetnek; mivel azonban a FIFA úgy döntött, hogy a játékosok sárga lapot kaphatnak vagy kiutasíthatók a karszalag viselése miatt, mivel ez politikai nyilatkozatnak minősül;
N. mivel 2016-ban a FIFA csatlakozott az üzleti vállalkozások emberi jogi felelősségére vonatkozó ENSZ-irányelvekhez, amelyek arra kötelezik a FIFA-t, hogy tartózkodjon az emberi jogokba való beavatkozástól, és orvosolja tevékenységeinek negatív hatásait az emberi jogok területén;
O. mivel e bizonytalan időkben, amikor Európában és az Öböl-menti térségben egyaránt komoly kihívások érik a szabályokon alapuló nemzetközi rendet, és amikor a világnak szembe kell néznie az Ukrajna elleni orosz agresszió és a Covid19-világjárvány következményeivel, valamint a zöld és digitális átállás sürgető szükségszerűségével, az EU sokat nyerhet az Öböl-menti Együttműködési Tanáccsal és tagállamaival, többek között Katarral kialakított erősebb és stratégiaibb partnerségből; mivel 2021-ben helyreálltak a diplomáciai kapcsolatok Katar és Szaúd-Arábia, illetve az Egyesült Arab Emírségek, Bahrein és Egyiptom között;
P. mivel a 2018-ban aláírt EU–Katar együttműködési megállapodás keretet biztosít a kölcsönös érdeklődésre számot tartó területeken folytatott politikai és ágazati konzultációkhoz; mivel Katar az EU fontos partnere, és kapcsolataik számos fontos területet fednek le; mivel Katar kulcsszerepet játszik az európai energiabiztonsági stratégia végrehajtásában; mivel az EU és Katar közötti együttműködés jelentősen erősödött, aminek eredményeként 2022-ben uniós képviselet nyílt Dohában; mivel Katar társszerzője volt az ENSZ Közgyűlése 2022. februári határozatának, amely felszólította Oroszországot, hogy vonuljon ki Ukrajnából, és az Ukrajna elleni orosz inváziót elítélő határozatok mellett szavazott;
Q. mivel 2022. szeptember 12-én sor került a negyedik EU–Katar emberi jogi párbeszédre; mivel az emberi jogi párbeszéd az emberi jogok előmozdítása iránti elkötelezettség kulcsfontosságú pillanata;
1. megdöbbenését fejezi ki amiatt, hogy a világbajnokság előkészítése során migráns munkavállalók ezrei vesztették életüket vagy sebesültek meg; részvétét fejezi ki e munkavállalók családjainak, és elszámoltatást követel;
2. sürgeti Katart, hogy maradéktalanul hajtsa végre a munkavállalók jogait védő új jogszabályt, és számolja fel a kafala szponzorálási rendszer fennmaradó elemeit, például a munkavállalókkal szemben szökés esetén kiszabott szankciókat;
3. hangsúlyozza, hogy az EU a Katarral fenntartott kapcsolataiban elkötelezett az emberi jogok támogatása mellett, beleértve a labdarúgó-világbajnokság kapcsán felvetődött kérdéseket is; aggodalmát fejezi ki azon jelentések miatt, amelyek szerint Katarban még mindig több százezer migráns munkavállaló szembesül diszkriminatív jogszabályokkal és gyakorlatokkal; sajnálatosnak tartja az átláthatóság hiányát, és azt hogy nyilvánvalóan nem végeztek felelős kockázatértékelést azon folyamat részeként, amelynek során 2010-ben Katarnak ítélték a FIFA-világbajnokság megrendezési jogát; emlékeztet arra a régóta hangoztatott álláspontjára, hogy a FIFA-n belül elharapódzott a rendszerszintű és mélyen gyökerező korrupció, és továbbra is úgy véli, hogy a szervezet jelentősen rontotta a nemzetközi labdarúgás megítélését és hitelét, a megreformálására irányuló kísérletek, például az emberi jogi követelmények bevezetése ellenére;
4. sürgeti a hatóságokat, a sportszövetségeket és -szervezeteket, hogy tartsák tiszteletben az emberi jogok, a demokrácia és a jogállamiság egyetemes értékeit a főbb sportesemények rendezői státuszának odaítélésekor, valamint a szponzorok kiválasztásakor; kéri, hogy e tekintetben határozzanak meg egyértelmű kritériumokat és erős értékeket képviselő chartát; kéri, hogy az ilyen jelentős sportesemények megrendezése előtt fordítsanak különös figyelmet a munkavállalók jogainak védelmére, az egyenlőségre és a megkülönböztetésmentességre, valamint független és hiteles környezeti hatásvizsgálatok elvégzésére;